Taxibedryf in Gauteng aanvaar ooreenkoms teen geweld | Netwerk24
Deur Werner Beukes 13 Julie 2020 19:44
Die taxibedryf in Gauteng het Maandag tot 'n vergelyk gekom om 'n einde te bring aan die voortslepende geweld binne sy eie geledere.
Jacob Mamabolo, Gautengse LUR vir vervoer en padinfrastruktuur, sê in 'n verklaring die South African National Taxi Council (Santaco) en die Gauteng National Taxi Alliance (NTA) het ooreengekom om 'n taxibedryf na te streef wat vry is van enige geweld en as 'n voorbeeld kan dien van 'n sakemodel vir swart ekonomiese bemagtiging.
Volgens Mamabolo is deel van die "geskiedkundige ooreenkoms" dat die twee organisasies instem dat die provinsiale regering beslissend mag ingryp by taxiverenigings wat gebuk gaan onder interne konflik en ander vorme van onstabiliteit wat 'n onmiddellike bedreiging inhou vir pendelaars en padgebruikers se veiligheid.
Mamabolo is ook by magte om die leierskap van sulke taxiverenigings te ontbind en hulle onder tydelike administrasie te plaas totdat die orde herstel is.
"Hierdie ooreenkoms is nie op taxi-operateurs afgedwing nie, maar is die uitkoms van resolusies wat verlede jaar op die taxi-beraad in Sedibeng aangeneem is. Ek beskou dit as 'n belangrike stap om stabiliteit in die taxibedryf te bewerkstellig," sê Mamabolo.
Theo Malele, woordvoerder van die NTA, verwelkom die ooreenkoms en beskou dit as die beginpunt om minibustaxigeweld en onbestendigheid in die bedryf tot 'n einde te bring. "Dit is nie in die publiek of die taxi-operateurs se belang dat die bedryf deur wetteloosheid en geweld verswelg word nie. Dit is ook hoogtyd dat die onkruid in ons eie geledere uitgeroei word en daarom verwelkom ons die ingryping van die provinsiale regering om dinge te verbeter," sê Malele.